จ.ลำปาง เดินหน้าขับเคลื่อนนโยบายการแก้ไขปัญหาการทุจริตประพฤติมิชอบ จัดประชุมสัมมนาสร้างความรู้ความเ
จังหวัดลำปาง เดินหน้าขับเคลื่อนนโยบายการแก้ไขปัญหาการทุจริตประพฤติมิชอบ จัดประชุมสัมมนาสร้างความรู้ความเข้าใจแก่เจ้าหน้าที่หน่วยงานภาครัฐ

จังหวัดลำปาง โดยสำนักงานจังหวัดลำปาง ร่วมกับสำนักงานคณะกรรมการป้องกันและปราบปรามการทุจริตในภาครัฐ (ป.ป.ท.) และสำนักงานคณะกรรมการป้องกันและปราบปรามการทุจริตแห่งชาติ (ป.ป.ช.) ประจำจังหวัดลำปาง จัดประชุมสัมมนาเชิงปฏิบัติการขับเคลื่อนนโยบายรัฐบาล ในการดำเนินงานป้องกันแก้ไขปัญหาการทุจริตประพฤติมิชอบในส่วนราชการและหน่วยงานของรัฐ ตามโครงการ “ลำปางสุจริตใสสะอาด ต่อต้านการทุจริตทุกรูปแบบ ร่วมเปิดเวทีถ่ายทอดองค์ความรู้ ปลูกฝังค่านิยมโปร่งใสและสุจริตแก่เจ้าหน้าที่หน่วยงานราชการส่วนภูมิภาคในเขตพื้นที่ ที่ห้องประชุมจันผา โรงแรมเวียงลคอร ตำบลสวนดอก อำเภอเมือง จังหวัดลำปาง โดยมีนายศรีโรจน์ นิมมานพัชรินทร์ รองผู้ว่าราชการจังหวัดลำปาง เป็นประธานเปิดการประชุมสัมมนาและกล่าวให้โอวาทแนวทางและข้อคิดต่อการปฏิบัติงาน พร้อมประกาศนโยบายการบริหารงานด้วยความสุจริต เพื่อเสริมสร้างคุณธรรมและความโปร่งใสในการบริหารราชการของจังหวัดลำปาง  ซึ่งมีคณะผู้บริหาร หัวหน้าหน่วยงาน ข้าราชการ และเจ้าหน้าที่ ผู้ปฏิบัติงานของหน่วยงานส่วนราชการภูมิภาคประจำจังหวัดลำปาง  เข้าร่วมประชุมดังกล่าว   ทั้งนี้ ได้รับเกียรติจากหน่วยงาน สำนักงาน ป.ป.ท., สำนักงาน จ.ลำปาง และ สำนักงาน ป.ป.ช. ประจำ จังหวัดลำปาง  บรรยายให้ความรู้สร้างความเข้าใจ  อาทิ การบรรยายให้ความรู้ในเรื่องสถานการณ์ แนวโน้ม และการส่งเสริมการมีส่วนร่วมในการป้องกันและปราบปรามการทุจริตของหน่วยงานราชการส่วนภูมิภาค รวมถึงการซักซ้อมและแบ่งกลุ่มย่อยฝึกปฏิบัติการจัดทำแผนการป้องกันและปราบปรามการทุจริตของหน่วยงานส่วนราชการใน จังหวัดลำปาง พร้อมจัดเก็บข้อมูลการประเมินคุณธรรมและความโปร่งใสในการดำเนินงานของหน่วยงานภาครัฐ หรือ ITA ประจำปี 2561  

สำหรับโครงการ “ลำปางสุจริตใสสะอาด ต่อต้านการทุจริตทุกรูปแบบ” เป็นส่วนหนึ่งในการดำเนินงานของจังหวัดลำปาง เพื่อสนองต่อแผนยุทธศาสตร์ชาติว่าด้วยการป้องกันและปราบปรามการทุจริตระยะที่ 3 (พ.ศ. 2560 - 2564) และนโยบายของรัฐบาล ข้อที่ 10 ว่าด้วยการส่งเสริมการบริหารราชการแผ่นดินที่มีธรรมาภิบาลและการป้องกันปราบปรามการทุจริตและประพฤติมิชอบในภาครัฐ โดยมุ่งหวังที่จะให้ข้าราชการ และเจ้าหน้าที่ของรัฐ ในสังกัดหน่วยงานต่างๆ ได้มีส่วนร่วมในการเฝ้าระวังการทุจริตทั้งภายในและภายนอกองค์กร รวมถึงร่วมเป็นเครือข่ายสังคมไทยในการต้านภัยทุจริตเพื่อลดปัญหาการคอร์รัปชันในวงราชการทุกรูปแบบ   เพื่อส่งเสริมสร้างความรู้ความเข้าใจแก่ผู้บริหาร หัวหน้าหน่วยงาน ข้าราชการ และเจ้าหน้าที่ผู้ปฏิบัติงานของหน่วยงานส่วนราชการ ทั้งในเรื่องการปฏิบัติหน้าที่บริหาร และการปฏิบัติงานราชการของบุคลากรให้เป็นไปด้วยความโปร่งใสและสุจริตตามหลักธรรมาภิบาล โดยมีเป้าหมายให้ผู้ร่วมประชุมสัมมนาได้นำหลักการบริหารว่าด้วยหลักเกณฑ์วิธีการบริหารกิจการบ้านเมืองที่ดี รวมทั้งหลักด้านคุณธรรมจริยธรรม ไปปฏิบัติใช้ในการบริหารและการปฏิบัติราชการ และนำเผยแพร่ทั่วทั้งองค์กรเพื่อรวมพลังร่วมกันสร้างวัฒนธรรมองค์กรโปร่งใส ผลักดันองค์กรภาครัฐของจังหวัดลำปาง ให้ไปสู่การเป็นองค์กรสุจริตธรรมที่มีศักดิ์ศรี เป็นองค์กรแบบอย่างที่มีสมรรถนะและมีประสิทธิภาพ สามารถดำเนินงานการป้องกันการทุจริตและประพฤติมิชอบในองค์กรได้ในทุกรูปแบบอย่างเป็นรูปธรรม